Nuwe dramareeks eersdaags op kykNETDeon Coetzee en Amalia Uys in ‘Spoorloos’. Die splinternuwe dramareeks, Spoorloos, wat op 9 Oktober begin, beloof om kykNET-kykers vasgenael te hou voor die kassie. Die storie speel af in die dorpie Digtersdal in die Oos-Kaap. Dit is ŉ spookdorp op soek na genesing en herlewing, maar ná 13 jaar van onopgeloste raaisels keer die reeksmoordenaar van destyds skielik terug. Om die moordenaar op te spoor, moet ŉ speurder en joernalis al die ou wonde oopkrap. Terselfdertyd is daar ook drie kinders wat die monster probeer vastrek en familie-intriges soos net in ŉ klein dorpie kan wees. In die rolverdeling is ŉ paar veteraanspelers asook nuwe gesigte. Die reeks is in Cradock in die Karoo geskiet en die dorp en sy mense dien as agtergrond vir dié nuwe reeks. Deon Coetzee is te sien as Werner Malan, ŉ sakeman, politikus en boer. Hy is getroud met Angelique (Catriona Andrew) wat uit ŉ ryk Engelse familie kom. Hulle seun, Werner jr. wat almal Junior noem (Francois Jacobs), is getroud met Lara (Amalia Uys), ŉ gekneusde engel op soek na redding uit haar versmorende huwelik. Lara het ŉ 12-jarige seun, Jan-Gustav (Neil Slabbert). Ian Vos (Ludwig Binge) werk by ŉ advertensieagentskap in die stad. Hy was 17 jaar oud toe sy broer, Benjamin, deur die reeksmoordenaar vermoor is. Sy ma, Frieda (Wilmien Rossouw), woon nog op Digtersdal. Adam Arendse (Zane Meas) is ŉ politieke leier en aktivis en pa van Keagan (Charl Fleurs), ŉ slim seun hoewel hy effens van ŉ bangbroek is. De Wet (Eric Bouwer) is ŉ speurder van Johannesburg en Sonja Landman (Kim Lategan) is ŉ TV-joernalis wat groot drome het om ŉ ondersoekende joernalis te word. Gert Neethling (Lieb Bester) is die dronklap van die dorp en sy vrou, Magda (Elsabé Daneel), is iemand wat wys wat onvoorwaardelike liefde beteken. Sibusiso Jele (Kagiso Rathebe) is De Wet se kollega, Lusanda Miya (Sibulele Gcilitshana) is kaptein en Deon Prinsloo (Ashley Taylor) is ŉ siniese speurder by die plaaslike polisiestasie. Ander karakters is ds. Els (Morné Visser), maplotter en dwelmhandelaar Piet “Pille” Taljaart (André Odendaal) en sy dogter, Esti (Ineke van der Merwe), die waarnemende skoolhoof, mnr. Immelman (Hannes van Wyk), Marie Fick (Lizz Meiring), die bestuurder van die plaaslike koerant, en Fezile Grootboom (SK Sombokwe), Werner se voorman. Die reeks is gegrond op Daddy Longlegs, ŉ boek deur die Suid-Afrikaanse skrywer Vernon Baumann. Die draaiboek is deur Ilse van Hemert geskryf en sy was ook saam met André Odendaal die mede-regisseur. Skakel vanaf 9 Oktober, om 20:00, in op DStv-kanaal 144 vir Spoorloos.